Rusland, Oekraïne gaan ‘praat’Rusland het Donderdagoggend Oekraïne ingeval (Foto: Aris Messinis, AFP) Leiers van Oekraïne het Sondag gesê hulle sal in gesprek tree met sy Russiese eweknieë naby die grens met Belarus. Dit ná ŉ gesprek tussen Volodymyr Zelensky, president van Oekraïne, en Alexander Lukasjenko, president van Belarus. Volgens die Russiese president, Wladimir Poetin, is ŉ Russiese afvaardiging reeds in Gomel, ŉ stad in Belarus. Oekraïne het Sondag Russiese magte van Kharkiv probeer verdryf, die tweede Oekraïense stad om deur Russiese troepe geteiken te word. Maroela Media het vroeër berig die Russiese weermag het Kiëf reeds omsingel. Poetin het intussen wêreldwyd paniek gesaai deur aan te kondig dat hy sy kernafweermagte, wat kernwapens insluit, op hoë gereedheid geplaas het. Hy is klaarblyklik vies omdat die Weste wapens en ander hulpmiddels aan Oekraïne gestuur het. Verskeie sanksies is ook reeds teen Rusland ingestel in ŉ poging om dié land te dwing om die oorlog teen Oekraïne te laat vaar. Die Verenigde Nasies het dié aankondiging van Poetin as “onaanvaarbare eskalasie” beskryf. Volgens AFP het Rusland die wêreld se grootste arsenaal kernwapens. Die konflik het reeds talle burgerlikes gedood en duisende uit die land laat vlug of laat probeer wegkom. Rusland het nou al Oekraïne vanuit die noorde, ooste én suide aangeval.